Fico, Robert, predseda vlády SR (2017-09-07):
Ďakujem pekne. Bolo to piate spoločné rokovanie, ktoré potvrdzuje, kde sa nachádzame. Zopakoval by som tri hodnoty, ktoré nás mimoriadne spájajú: A to je predovšetkým hodnota, že máme rovnaký názor na demokraciu a ľudské práva. Nezoberme si alebo nenechajme si zobrať to, že dnes je Slovensko vnímané ako krajina ako jedna z najdemokratickejších v európskom prostredí. Toto je moja tretia vláda, ako tu sedíte, poslanci, nikto nemôžte povedať, že by niekto z nás niekedy siahol na hodnoty demokracie a ľudských práv. Druhá spoločná hodnota, ktorá nás spája, je hodnota, že chceme byť plnoprávnymi a dôstojnými členmi Európskeho spoločenstva. Napriek tomu, že Česká republika má v podstate nižšie percento ľudí, ktorí sú proeurópsky orientovaní, ale si uvedomujú, že členstvo v Únii je pre nich mimoriadne prospešné. Tretia spoločná hodnota je, že Česká republika a Slovensko sú krajiny, ktoré rešpektujú sociálny model trhového hospodárstva a v tomto duchu sa k tomuto modelu aj staviame a správame a tvrdíme, že ak sa ekonomikám darí a dnes je Česká republika a Slovenská republika partia krajín, ktoré patria medzi najúspešnejšie, je našou povinnosťou tieto výsledky pretavovať do lepšieho života ľudí. V tomto duchu ako dve úspešné krajiny sme sa stretli a začali sme hovoriť o tom, kde všade je priestor ešte na väčšiu spoluprácu, pretože naše ministerstvá majú štruktúrovaný dialóg, bavia sa. Žiadne dve krajiny pravdepodobne v Európe nemajú toľko kontaktov a toľko možností, ako to je v prípade Slovenska a Českej republiky. A niekedy sú to drobnosti a niekedy sú to obrovské veci. Až, ako som aj uviedol na tlačovej konferencii, ma mrazilo, keď som počul vyjadrenia ministrov zdravotníctva, ktorí skonštatovali, že našli spoluprácu pri transplantácii pľúc. Otvárame spoločný trh, teda nebude to iba 10-miliónová Česká republika a 5-miliónové Slovensko, ale už to bude 15-miliónová územná časť, kde tie možnosti získania darcov sú podstatne lepšie, ako to je v prípade samostatných krajín, a súčasne spojíme odborné kapacity, aby čo najväčší počet pacientov mohol absolvovať tento život zachraňujúci zdravotný úkon. Hovorili sme o spolupráci v oblasti obrany. Dobre vieme, že tak slovenskú armádu, ako aj českú armádu čaká významná modernizácia. Nie je žiadne tajomstvo, že Slovenská republika potrebuje nakúpiť kolesové vojenské vozidlá 4 x 4, 8 x 8. Prečo tieto vozidlá máme kupovať niekde inde, keď preukázateľne ich vieme vyrobiť a vyvinúť napríklad v česko-slovenskej, slovensko-českej spolupráci? Toto by bola veľká chyba, keby sme tieto možnosti podcenili. Spomeňte si, páni poslanci, ktorí ste z regiónov, kde niekedy pôsobili firmy, ktoré vyrábali takúto techniku, že sa to dá, a ak máme minúť napríklad na takéto vozidlá 1,1 mld. eur, tak ich teda miňme v tomto prostredí a nie niekde inde. Ja vidím priestor, pokiaľ ide aj o spoluprácu pri ochrane vzdušného priestoru. Podpísali sme dohodu o tzv. spoločnom nebi a sú tu aj ďalšie momenty, pokiaľ ide o oblasť obrany. Ďalšia téma, ktorá nás mimoriadne v Ledniciach zaujímala, bola téma, ako sa postavíme k roku 2018. 2018 je rokom, kedy si budeme pripomínať celý rad významných príležitostí a udalostí z minulosti, ktoré končili osmičkou. Rok 2018 sme spoločne vyhlásili za Rok česko-slovenskej a slovensko-českej vzájomnosti. Vyhlásili sme za rok, kde sú pripravené konkrétne podujatia tak na slovenskej strane, ako aj na českej strane. Významné podujatie bude v Prahe a významné podujatie bude v Martine. Toto sú už dohodnuté také tie vyvrcholenia, ktoré budú sa týkať roku 2018. Myslím si, že by sme nemali z roku 2018, dámy a páni, urobiť nejaký historický rok a že budeme organizovať semináre a konferencie, ale mali by sme ukázať svetu, ukázať svetu našu kvalitu vzťahov, to je jedna vec, a súčasne perspektívne definovať priority Slovenska a Českej republiky, ktoré vychádzajú aj z tohto druhu spolupráce z minulosti. Samozrejme, že sme hovorili veľa o Európskej únii a V4. Využívam aj túto príležitosť, aby som zopakoval, že pre nás, a ako som počúval aj pána premiéra Sobotku, je formát V4 naďalej mimoriadne dôležitý. Pretože ak 65 mil. ľudí niečo presadzuje v Európskej únii, tak to má svoju silu a svoju hodnotu, ale súčasne chcem povedať aj to, že náš základný životný priestor je Európska únia. Chceme však aj pri takých citlivých témach, ako je smernica o vysielaní pracovníkov, došlo k dohode a ku kompromisu v rámci V4 a potom to aj spoločne presadzovali v Európskej únii. Považujem tieto stretnutia za mimoriadne dôležité, pretože ja slovensko-české a česko-
-slovenské vzťahy nazývam pôžičkami vzájomnej dôvery. A to, čo sa udialo aj teraz v Ledniciach, potvrdilo, že bez ohľadu na to, ako vyzerá politická reprezentácia Českej republiky a Slovenskej republiky, tieto pôžičky vzájomnej dôvery budú fungovať aj v nasledujúcich rokoch. (Potlesk.)